2003

A miniszterelnök szerint a magyar küldöttség kínai látogatása új szakaszt jelenthet a kétoldalú kapcsolatokban
2003. 08. 29

(MTI) A magyar kormányküldöttség kínai látogatása új szakaszt jelenthet a kétoldalú kapcsolatokban, mert a kínai gazdasági és politikai vezetésben olyan új generáció jelent meg, amelynek nincsenek különösebb kötődései Magyarországhoz - jelentette ki pénteken Pekingben magyar újságíróknak nyilatkozva Medgyessy Péter.

- Újra kell építeni a kapcsolatrendszert a kínai vezetés azon generációjával, amely már nem a budapesti egyetemeken tanult és nem ismeri annyira Magyarországot, mint az előző nemzedék. A jó politikai-személyi kapcsolatrendszer kiépítése pedig megadja a szükséges hátteret a gazdasági-üzleti együttműködéshez - mondta. 

Az üzleti kapcsolatokhoz szükséges légkör megteremtését illetően ténylegesen sikeres volt a pekingi látogatás. Nemcsak a legmagasabb szinten fogadta a magyar kormányküldöttséget mindenki, aki számít, hanem alacsonyabb szinteken is, teljes metszetben újraindult a kapcsolatépítés - mutatott rá a magyar kormányfő. 

A miniszterelnök szerint ki kell használni azt a fantasztikus lehetőséget, hogy Kína rendkívüli dinamikával fejlődik akkor is, amikor egyébként a világ más tájain nincs gazdasági növekedés, nincs fejlődés, vagy csak minimális a növekedés. 

Hangsúlyozta, hogy a magyar kormány hosszú távon gondolkodik Kínával kapcsolatban, mert az láthatóan a legdinamikusabb országa lesz a következő évtizedeknek. Kína önmagában azt sugallja, hogy csak azoknak van helyük, akik képesek hosszú távra berendezkedni. Kínában a piac rohamosan bővül, és nagyon korszerű iparágak fejlődnek. 

Konkrét üzleti kérdésekről is megkezdődtek a tárgyalások; a kormányfő jó esélyt lát például arra, hogy jövő évben újrainduljanak a két ország közötti közvetlen légi járatok, előbb a charter és cargo járatok, nemcsak a Budapest-Peking, hanem Budapest és egyes vidéki kínai városok, például Sanghaj viszonylatában is. Szó esett kínai építőipari cégeknek a magyarországi autópálya-építésekben való esetleges részvételéről is. 

A gazdasági-kereskedelmi kapcsolatokon túl fontosnak tartja a miniszterelnök a tőkejelenlétet is, vagyis a kölcsönös beruházásokat, mivel a befektetések jellegüknél fogva önmagukban hosszú távra szólóan mélyítik el a viszonyt. 

A hosszú távra szóló kapcsolatok másik biztosítéka az oktatási együttműködés, ezért Medgyessy Péter arra bíztatta kínai tárgyalópartnereit, hogy küldjenek kínai diákokat magas szintű képzettség megszerzése végett Magyarországra, hiszen a magyar diplomák jól használhatók a világ más tájain is. Felvetette egy 12 osztályos kínai tannyelvű iskola magyarországi létrehozását is a Magyarországon élő kínai kolónia számára, ami szerinte növelhetné hazánk vonzerejét a potenciális kínai befektetők szemében.  A magyar állam egy épülettel járulna hozzá az iskola elindításához.

Az ötven üzletemberrel Kínába érkezett magyar kormányfőnek azt ígérte kínai partnere, Ven Csia-pao (Wen Jiabao) miniszterelnök, hogy novemberben nagy létszámú kínai delegáció utazik Magyarországra az üzleti lehetőségek tanulmányozása céljából. Kínai részről megígérték azt is, hogy bátorítani fogják a kínai importőröket magyar termékek vásárlására a jelentős magyar kereskedelmi deficit csökkentése céljából. Az évi majdnem kétmilliárd dolláros hiányt Medgyessy nem tartja tragédiának, de hosszú távon semmiképpen sem jó. A kínai partner felismerte - mondta -, hogy most van jó lehetőség a kapcsolatok építésére. 

Medgyessy Péter nagyra értékelte a turizmussal kapcsolatos - a kínai turistacsoportok magyarországi beutazását könnyítő - megállapodást, mert - mondta - a hosszú távú együttműködés akkor realizálódhat, ha van kapcsolat az emberek között, amire a legalkalmasabb eszköz a turizmus. 

Elmondta, hogy beszállítóként magyar vállalatok is bekapcsolódhatnának a shanghaji világkiállítás és pekingi olimpia előkészületeibe, akárcsak az energetikai fejlesztésekbe, amelyeknek Kínában nagy fontosságot tulajdonítanak. 

A sokat vitatott vízumügyet illetően közölte, hogy a magyar fél elsősorban üzletemberek és Magyarországon tanulni kívánó diákok számára kívánja megkönnyíteni a beutazást. A budapesti Asia Centerrel kapcsolatban, egyedi esetként, már eddig is gyorsított vízumkiadás működött.

Kínai küldöttséget fogadott a miniszterelnök
2003. 11. 11.

(FigyelőNet, MTI-Eco) A kínai-magyar kereskedelmi kapcsolatok erősítéséről, a Kínában megrendezésre kerülő olimpiával és világkiállítással kapcsolatos magyarországi részvétel lehetőségeiről beszélt Medgyessy Péter miniszterelnök Csang Cse-kang (Zhang Zhigang) kínai kereskedelmi miniszter-helyettessel kedden. 

A kormányfő a kínai üzletemberek részvételével szervezett találkozón elmondta: örülne annak, ha a magyar cégek tájékoztatást kaphatnának a 2008-as pekingi olimpia, és a sanghaji világkiállítás megvalósításában való részvétel lehetőségeiről. 

Medgyessy Péter aggasztónak nevezte a kétoldalú kereskedelmi forgalom alacsony szintjét. A Központi Statisztikai Hivatal adatai szerint az idén az első kilenc hónapban a Magyarországról Kínába irányuló kivitel értéke 136,7 millió dollár volt, 9,4 százalékkal több mint egy évvel korábban. Az ázsiai országból érkező import értéke január-szeptemberben 2,148 milliárd dollárt tett ki, ez 52,7 százalékos növekedés az előző év azonos időszakához viszonyítva. 

Major István, a Külügyminisztérium külgazdaságért felelős helyettes államtitkára úgy fogalmazott: a kapcsolatok fellendítésével a magyar kivitel értéke elérheti a 200 millió 
dolláros éves szintet. 
Medgyessy elmondta: a két ország közötti politikai kapcsolat lehetőséget ad a gazdasági együttműködés fejlesztésére is. Mint mondta, támogat minden olyan kezdeményezést, amely ezt elősegítheti. Példaként említette a közös vállalatok felállítását, beruházások ösztönzését, hosszú távú idegenforgalmi megállapodások létrehozását és a harmadik piacon való együttműködések kialakítását. 

A találkozón a miniszterelnök ismertette a magyar gazdaság jelenlegi helyzetét. Elmondta, hogy 1996-2000 között a gazdasági növekedés éves szinten 4,5-5 százalékos volt. Mint mondta, 2002-től - a világgazdaság lassulásával párhuzamosan - csökkent a magyarországi növekedés, de még mindig dinamikusabb, mint az Európai Unió átlaga. 

"Magyarország Kína számára egyfajta bázis lehet" - mutatott rá Medgyessy Péter hozzátéve, hogy erre a pozícióra több tényező is "predesztinálja Magyarországot". Kiemelte: jelentős kínai közösség él Magyarországon, még mindig Magyarországgal a legmagasabb a kereskedelmi forgalom értéke a régióban, továbbá Közép-Európában egyedül Magyarországon nyitott fiókot a Bank of China. 

Hozzátette: Magyarország kész egy kínai-magyar két tannyelvű iskola létrehozására, amelynek helyszínét már keresik és a pedagógiai program kidolgozása is folyamatban van. 

A miniszterelnök a jövő évi gazdasági prioritások közül kiemelte az úthálózat fejlesztést, az infrastrukturális beruházásokat, a városi közlekedés javítását. 

Csang Cse-kang (Zhang Zhigang) közölte: ösztönzik a kínai vállalatok magyarországi beruházásait, és egyre több magyar terméket kívánnak vásárolni a jövőben. Hangsúlyozta: a kínai vállalatok részt kívánnak venni a magyarországi infrastrukturális beruházásokban. Reményét fejezte ki, hogy a jövőben emelkedik a magyar kacsa- és libahús szállítások mennyisége is. 

Kérdésre válaszolva Medgyessy Péter elmondta: minden vállalkozót szívesen lát a budapesti metró beruházásával kapcsolatban. Mint mondta, a versenytárgyalásokon a legjobb ajánlattevő végezheti el a munkát.